Document ID: 31992R2067

NEUVOSTON ASETUS (ETY) N:o 2067/92,
annettu 30 päivänä kesäkuuta 1992,
toimenpiteistä korkealaatuisen naudanlihan menekin edistämiseksi
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
naudanlihan markkinoihin on pitkään vaikuttanut sen kulutuksen heikkeneminen yhteisössä; koska on ehdottoman välttämätöntä saavuttaa parempi kysynnän ja tarjonnan tasapaino, on ollut tarpeen alentaa interventiohintaa yhteisen naudanlihan markkinajärjestelyn yhteydessä sekä suunnata uudelleen palkkiojärjestelmää ja ottaa käyttöön uusi palkkio lypsykarjarotuisten sonnivasikoiden poistamiselle tuotannosta,
ammatti- ja toimialajärjestöjen toteuttamat erityiset toimenpiteet korkealuokkaisen naudanlihan kulutuksen ja markkinoinnin edistämiseksi yhteisössä voivat myös edesauttaa paremman markkinatasapainon palauttamista lisäämällä kysyntää; tällä keinolla olisi myös vähennettävä ylijäämien muodostumista ja sen vuoksi olisi aiheellista luoda yhteisölle mahdollisuus osallistua tällaisten toimenpiteiden rahoitukseen,
olisi täsmennettävä, minkälaisten toimenpiteiden rahoitukseen yhteisö voi osallistua, ja
mainittujen toimenpiteiden tarkoituksena on saada aikaan parempi tasapaino naudanlihan markkinoille; sen vuoksi yhteisön rahoituksesta aiheutuvia kustannuksia olisi pidettävä interventiotoimenpiteinä yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(3) 3 artiklassa tarkoitetussa merkityksessä,
ON ANTANUT TÄMÄN ASETUKSEN:
1 artikla
1 Yhteisö voi osallistua ammatti- ja toimialajärjestöjen korkealaatuisen naudanlihan menekin edistämiseksi toteuttamien toimenpiteiden rahoitukseen. Tämä rahoitusosuus saa olla enintään 40 prosenttia toimenpiteiden todellisista kustannuksista.
2 Lihan laadun valvontaa läpi koko tuotantoketjun tuottajalta kuluttajalle vaativat menekinedistämistoimenpiteet voidaan asettaa etusijalle; tällaisissa tapauksissa yhteisön rahoitusosuutta lisätään 60 prosenttiin toimenpiteen todellisista kustannuksista.
2 artikla
Menekinedistämistoimenpiteitä ja -ohjelmia ei pidä kohdistaa tiettyihin tavaramerkkeihin eivätkä ne saa suosia tietystä jäsenvaltiosta peräisin olevia tuotteita.
3 artikla
Yhteisön osallistumisesta rahoitukseen aiheutuvia kustannuksia pidetään interventiotoimenpiteinä asetuksen (ETY) N:o 729/70 3 artiklan 1 kohdan mukaisesti.
4 artikla
Komissio antaa yksityiskohtaiset säännöt tämän asetuksen soveltamisesta, ja erityisesti säännöt menekinedistämistoimenpiteiden määrittelystä asetuksen (ETY) N:o 805/68(4) 27 artiklassa säädettyä menettelyä noudattaen.
5 artikla
Tämä asetus tulee voimaan 1 päivänä tammikuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 30 päivänä kesäkuuta 1992.

Labels: 3
17
6